b'\n_START_ARTICLE_\nKraljevi paviljon, Brighton\n_START_SECTION_\nZgodovina\n_START_PARAGRAPH_\nVali\xc5\xbeanski princ, ki je nato postal kralj Jurij IV., je prvi\xc4\x8d obiskal Brighton leta 1783, ko je bil star 21 let. Obmorsko mestece je postalo modno zaradi prebivali\xc5\xa1\xc4\x8da Jurijevega strica, princa Henrika, vojvode Cumberlandskega, katerega okus za hrano, igre na sre\xc4\x8do, gledali\xc5\xa1\xc4\x8de in hitro \xc5\xbeivljenje je pritegnil mladega princa, ter je z njim \xc5\xbeivel v Brightonu v Grove House. Poleg tega je vali\xc5\xbeanskemu princu zdravnik svetoval \xc5\xbeivljenje v morskem okolju, saj naj bi koristilo proti protinu. Ob finan\xc4\x8dni preiskavi parlamenta zaradi potratnosti pri gradnji gra\xc5\xa1\xc4\x8dine Carlton House v Londonu leta 1786 je princ najel do tedaj skromno kmetijo s pogledom na Steine, travnato povr\xc5\xa1ino Brightona, ki se je uporabljala kot promenada za obiskovalce. Zaradi oddaljenosti od kraljevega dvora v Londonu je bil paviljon diskretno mesto za prin\xc4\x8dev u\xc5\xbeitek, povezan z njegovo dolgoletno spremljevalko Mario Fitzherbert. Princ se je \xc5\xbeelel poro\xc4\x8diti z njo v tajnosti, saj ji je katoli\xc5\xa1ka vera prepovedovala poroko z njim v skladu z zakonom o kraljevskih porokah (Royal Marriages Act, 1772)._NEWLINE_Leta 1787 je princ naro\xc4\x8dil oblikovalcu gra\xc5\xa1\xc4\x8dine Carlton House Henryju Hollandu, naj pove\xc4\x8da obstoje\xc4\x8do zgradbo. Eno krilo je postalo Morski paviljon (Marine pavilion), prislonjen na osrednjo rotundo, s tremi glavnimi sobami: zajtrkovalnico, jedilnico in knji\xc5\xbenico, opremljene so bile v Hollandovem francoskem neoklasicisti\xc4\x8dnem slogu z dekorativnimi poslikavami  Biagia Rebecce. Leta 1801 in 1802 je bil paviljon raz\xc5\xa1irjen z novo jedilnico in zimskim vrtom po projektu Petra Fredericka Robinsona, ki je delal v Hollandovi pisarni. Princ je kupil tudi zemlji\xc5\xa1\xc4\x8de okoli posesti, na katerem je leta 1803 in 1802 zgradil veliko \xc5\xa1olo jahanja in hleve v indijskem slogu po projektu, ki ga je zasnoval William Porden. To je bil prostor za 60 konj in je zasen\xc4\x8dil Morski paviljon. _NEWLINE_Med letoma 1815 in 1822 je oblikovalec John Nash prenovil in mo\xc4\x8dno raz\xc5\xa1iril paviljon in to njegovo delo je \xc5\xa1e danes vidno. Pala\xc4\x8da je presenetljiva, stoji sredi Brightona, z indijsko-islamsko zunanjostjo je enkratna. Sanjava notranja oprema predvsem Fredericka Craca in malo znanega dekorativnega slikarja Roberta Jonesa je mo\xc4\x8dno vplivala na kitajsko in indijsko modo (z mogulskimi in islamskimi arhitekturnimi elementi). Je odli\xc4\x8den primer eksotike, ki je bila alternativa bolj klasicisti\xc4\x8dnemu ve\xc4\x8dinskemu okusu v slogu regentske arhitekture.\n_START_SECTION_\nProdaja\n_START_PARAGRAPH_\nPo smrti Jurija IV. leta 1830 je njegov naslednik kralj Viljem IV. ostajal v paviljonu ob svojih pogostih obiskih Brightona. Kraljica Viktorija ni marala Brightona in pomanjkanja zasebnosti v paviljonu. Brighton je namre\xc4\x8d postal dostopen London\xc4\x8danom po uvedbi \xc5\xbeeleznice leta 1841 in se je pove\xc4\x8dala njegova  priljubljenost. Poleg tega je bil paviljon premajhen za njeno veliko dru\xc5\xbeino. Znano je, da kraljica Viktorija ni marala nenehne pozornosti, ki je je bila dele\xc5\xbena v Brightonu. Rekla je, da so "ljudje tukaj zelo indiskretni in problemati\xc4\x8dni". _NEWLINE_Kupila je posestvo in zemlji\xc5\xa1\xc4\x8da Osborne House na otoku Wight, ki je postalo poletni dom kraljeve dru\xc5\xbeine. Po svojem zadnjem obisku v Brightonu leta 1845 je vlada na\xc4\x8drtovala prodajo zgradbe in zemlji\xc5\xa1\xc4\x8da. Poobla\xc5\xa1\xc4\x8denci Brightona in cerkveni odbor so uspe\xc5\xa1no posredovali pri vladi, tako da je leta 1850 prodala paviljon mestu za 53.000 \xc2\xa3.  Prodaja je pomagala skladu za opremljanje Osborne House._NEWLINE_Leta 1860 so bili sosednji kraljevi hlevi spremenjeni v koncertno dvorano, ki je zdaj znana kot Brighton Dome. Mesto uporablja zgradbo kot sejno sobo. Mnogo izvirnih delov in inventarja je bilo odstranjeno po naro\xc4\x8dilu kraljevega gospodinjstva med prodajo, kon\xc4\x8dali so v Buckinghamski pala\xc4\x8di ali Windsorskem gradu. V poznih 1860 je kraljica Viktorija vrnila v Brighton veliko neporabljene opreme. Jurij V. in kraljica Mary sta vrnila ve\xc4\x8d pohi\xc5\xa1tva po prvi svetovni vojni._NEWLINE_Od konca druge svetovne vojne je ob\xc4\x8dina Brighton vlo\xc5\xbeila veliko \xc4\x8dasa, truda in denarja za obnovo paviljona, da bi ga vrnila v obdobje kralja Jurija IV. Mesto je v 1950-ih spodbujalo stalno izposojo ve\xc4\x8d kot 100 kosov pohi\xc5\xa1tva  britanske kraljice Elizabete II., ki se je lotila obse\xc5\xbenega programa obnove prostorov in ustvarjanja replik nekaterih izvirnih predmetov in ob\xc4\x8dasno kosov pohi\xc5\xa1tva.\n_START_SECTION_\nPrva svetovna vojna\n_START_PARAGRAPH_\nMed prvo svetovno vojno so bili paviljon in drugi deli v Brightonu preoblikovani v voja\xc5\xa1ko bolni\xc5\xa1nico. Od decembra 1914 do januarja 1916 so bili bolni in ranjeni vojaki indijske vojske obravnavani v nekdanji pala\xc4\x8di. Paviljonska bolni\xc5\xa1nica je obsegala tudi sosednjo stolnico in Borzo \xc5\xbeita; te zgradbe so bile v preteklosti del velikega kompleksa, povezanega s prebivali\xc5\xa1\xc4\x8dem._NEWLINE_Paviljonska bolni\xc5\xa1nica je imela dve operacijski dvorani in ve\xc4\x8d kot 720 postelj. V bolni\xc5\xa1nici je bilo zdravljenih ve\xc4\x8d kot 2300 mo\xc5\xa1kih. Poskrbeli so za razli\xc4\x8dne bolnike glede na vero in kulturne potrebe. Devet razli\xc4\x8dnih kuhinj je bilo v bolni\xc5\xa1nici, tako da se je kuhala hrana za razne kaste vojakov in sodelavcev. Muslimani so imeli prostor na vzhodnem obmo\xc4\x8dju, da so molili obrnjeni proti Meki, medtem ko so imeli sikhi gurdvaro v \xc5\xa1otoru. _NEWLINE_Imperialna vlada je prikazovala paviljon kot prostor, v katerem so se ranjeni rojaki iz Indije dobro zdravili. Dr\xc5\xbeava je izdala serijo fotografij z ble\xc5\xa1\xc4\x8de\xc4\x8dimi sobami, preoblikovanimi v bolni\xc5\xa1ni\xc4\x8dne oddelke (po drugi strani pa je nekaj slik kazalo lokalno siroti\xc5\xa1nico, preimenovano v indijsko bolni\xc5\xa1nico Kitchener, ki je bila spremenjena v hi\xc5\xa1o za ve\xc4\x8dino ranjenih vojakov. Zdaj je znana kot Brighton General Hospital).  Vojaki so obiskali lorda Kitchenerja  julija 1915 in kralja Jurija V. avgusta istega leta, ko je predstavil ve\xc4\x8d vojakov z voja\xc5\xa1kimi \xc4\x8dastmi._NEWLINE_Indijska bolni\xc5\xa1nica je bila zaprta ob koncu januarja 1916. Ve\xc4\x8dina indijske vojske je bila umaknjena z zahodne fronte in prerazporejena na Bli\xc5\xbenji vzhod._NEWLINE_Paviljon so ponovno odprli kot bolni\xc5\xa1nico aprila 1916. Postala je bolni\xc5\xa1nica za invalide, britanske vojake, ki so izgubili roke in noge, po navadi zaradi amputacije. Poleg zdravljenja fizi\xc4\x8dnih potreb je bil velik poudarek na rehabilitaciji, njihovem usposabljanju v spretnostih in poklicih. Paviljon je kot bolni\xc5\xa1nica deloval vse do poletja 1920, ko je bila zgradba vrnjena zdru\xc5\xbebi Brighton.\n_START_SECTION_\nTurizem\n_START_PARAGRAPH_\nKraljevi paviljon, ki ga je mesto Brighton kupilo od kraljice Viktorije, je zaznamoval za\xc4\x8detke mesta kot turisti\xc4\x8dnega cilja. Paviljon je bil spremenjen iz zasebnega prebivali\xc5\xa1\xc4\x8da v javno privla\xc4\x8dno stavbo pod civilno upravo. Danes ga obi\xc5\xa1\xc4\x8de okoli 400.000 ljudi letno.\n_START_SECTION_\nPrizori\xc5\xa1\xc4\x8de porok\n_START_PARAGRAPH_\nKraljevi paviljon je tudi prizori\xc5\xa1\xc4\x8de porok. 29. marca 2014 je gostil prve uradne istospolne poroke v Zdru\xc5\xbeenem kraljestvu po uvedbi zakona leta 2013 (2013 Same Sex Couples Act).'